Marató de donació de sang a Burjassot
2025-07-24

En col·laboració amb el Centre de Transfusió de Sang de la Comunitat Valenciana, el municipi de Burjassot acollirà una jornada intensiva de donació de sang, una marató que s’ha programat per a dissabte que ve 17 d’octubre i que tindrà lloc en la planta baixa del Consistori. La marató de donació de sang compta amb la col·laboració de la Regidoria de Sanitat de l’Ajuntament de Burjassot, dirigida per Olga Camps Contreras.

Des de les 10 h i fins a les 14 h en horari de matí i de 16.30 h a 20.30 h, el vestíbul de l’Ajuntament es convertirà en una àmplia sala de donació perfectament equipada i amb professionals que atendran totes les persones que decidisquen invertir un poc del seu temps a realitzar aquest acte de solidaritat. El Centre de Transfusió de Sang de la CV vol posar l’accent en què l’acció solidària de donar sang no ha de passar de moda, malgrat les moltes modes que hui imperen en la nostra societat.

Per a donar sang solament cal complir amb una sèrie de requisits bàsics. A més de tenir 18 anys complits i fins a 65 i pesar més de 50kg, n’hi ha prou amb tenir una bona salut. La sang és un teixit biològic necessari per a la vida i, fins el moment, impossible de fabricar artificialment. A més, la sang i els seus components tenen una vida limitada, per tant, per atendre una demanda constant, cal que les donacions també siguen constants. Amb aquesta premissa, tant des de l’Ajuntament de Burjassot com des del Centre de Transfusió de Sang de la CV, s’espera que la ciutadania de Burjassot responga a aquesta crida i que la jornada del pròxim 17 d’octubre siga una autèntica marató solidària, amb color roig.